b'\n_START_ARTICLE_\nPiotras Kostinas\n_START_SECTION_\nVaikyst\xc4\x97\n_START_PARAGRAPH_\nPiotras Kostinas gim\xc4\x97 1954\xc2\xa0m. liepos 4 d. |Ukrainoje, |Poltavos mieste. Trejus metus t\xc4\x97vai gyveno vokie\xc4\x8di\xc5\xb3 okupacijos metais, tad j\xc5\xb3 vaikyst\xc4\x97 buvo labai sunki. T\xc4\x97tis pagal profesij\xc4\x85 buvo dailininkas, ta\xc4\x8diau po karo u\xc5\xbepuolus sunkiai situacijai buvo priverstas dirbti geriau apmokam\xc4\x85 staliaus darb\xc4\x85. Susituok\xc4\x99 Piotro t\xc4\x97vai pragyveno vis\xc4\x85 gyvenim\xc4\x85 kartu ir beveik vienu metu buvo palaidoti. Menininkas augo su jaunesniu broliu Vasilijum Kostinu. Vos sulauk\xc4\x99s vieneri\xc5\xb3 met\xc5\xb3 Piotras susirgo inkst\xc5\xb3 u\xc5\xbedegimu ir jo gyvyb\xc4\x97 kab\xc4\x97jo ant plauko. Piotras vis\xc4\x85 gyvenim\xc4\x85 teig\xc4\x97 prisimen\xc4\x85s \xc4\xafvyk\xc4\xaf, kai susapnav\xc4\x99s balt\xc4\x85 \xc5\xbeirg\xc4\x85 ir kit\xc4\x85 dien\xc4\x85 stebuklingai pasveik\xc4\x99s. Ir v\xc4\x97liau Piotro sveikata buvo labai silpna, beveik vis\xc4\x85 vaikyst\xc4\x99 praleido ligonin\xc4\x97se. Pie\xc5\xa1damas tur\xc4\x97jo stipr\xc5\xb3 palaikym\xc4\x85 i\xc5\xa1 t\xc4\x97\xc4\x8dio, kuris vaiko talent\xc4\x85 pasteb\xc4\x97jo, kai jam tebuvo keli metukai. Aplinkinius \xc5\xbeav\xc4\x97davo vaiko sugeb\xc4\x97jimas labai tiksliai ir kruop\xc5\xa1\xc4\x8diai pie\xc5\xa1ti. Did\xc5\xbeiausi\xc4\x85 \xc4\xafkv\xc4\x97pim\xc4\x85 ankstyvuoju am\xc5\xbeiaus laikotarpiu menininkui dav\xc4\x97 perskaityta \xc5\xbdiulio Verno knyga \xe2\x80\x9eDvide\xc5\xa1imt t\xc5\xabkstan\xc4\x8di\xc5\xb3 myli\xc5\xb3 po vandeniu\xe2\x80\x9c. Knygoje labiausiai Piotr\xc4\x85 domino kapitono Nemo kajut\xc4\x97je kab\xc4\x97j\xc4\x99 paveikslai._NEWLINE_Mokyklos metus Piotras praleido paskutiniame suole, kad neu\xc5\xbekli\xc5\xabt\xc5\xb3 mokytojams ir gal\xc4\x97t\xc5\xb3 netrukdomas pie\xc5\xa1ti. Draug\xc5\xb3 taip pat mokykloje netur\xc4\x97jo, nes su bendraam\xc5\xbeiais nerasdavo bendr\xc5\xb3 interes\xc5\xb3. T\xc4\x97tis labai nor\xc4\x97jo, kad s\xc5\xabnus b\xc5\xabt\xc5\xb3 ne tik dailininkas, bet ir dvasininkas, tad da\xc5\xbenai kartu lankydavosi ba\xc5\xbeny\xc4\x8dioje. \xc4\xae |Charkov\xc4\x85 atvykus Kijevo metropolitui Piotras su t\xc4\x97\xc4\x8diu susitiko su juo. Dvasininkas pasi\xc5\xabl\xc4\x97 Piotrui stoti \xc4\xaf kunig\xc5\xb3 seminarij\xc4\x85 (Ukrainoje ypatingais atvejais metropolitas berniukus kviesdavo nuo ma\xc5\xbeens ten mokytis). Piotras atsisak\xc4\x97 teigdamas, kad jis nori b\xc5\xabti dailininku iki gyvenimo pabaigos ir buvo palaimintas metropolito._NEWLINE_Pirm\xc4\x85sias profesionalias pie\xc5\xa1imo pamokas P. Kostinas gavo b\xc5\xabdamas dvylikos, kai t\xc4\x97vas nuved\xc4\x97 j\xc4\xaf \xc4\xaf Ilja Repino dail\xc4\x97s mokykl\xc4\x85 Charkove, vietoj piet\xc5\xb3 \xc4\xafspraud\xc4\x99s didel\xc4\xaf gabal\xc4\x85 \xc5\xa1okolado. \xc4\xae mokykl\xc4\x85 Piotras beveik valand\xc4\x85 vykdavo troleibusu ir j\xc4\xaf visuomet pykindavo si\xc5\xabbavimas, tad vienintelis dalykas, kuris nuramindavo pykinim\xc4\x85\xc2\xa0\xe2\x80\x93 \xc5\xa1okoladas. Mokykloje \xc4\xafgijo klasikinio pie\xc5\xa1imo, tapybos ir skulpt\xc5\xabros pradmenis.\n_START_SECTION_\nVeiklos prad\xc5\xbeia\n_START_PARAGRAPH_\nNuo 1972\xc2\xa0m. iki 1974\xc2\xa0m. tarnavo kariuomen\xc4\x97je |Belbeke, |Sevastopolio pakra\xc5\xa1tyje. Ten tur\xc4\x97jo savo dail\xc4\x97s studij\xc4\x85, kur intensyviai mok\xc4\x97si tapybos aliejiniais da\xc5\xbeais. Vykdant karin\xc4\x99 tarnyb\xc4\x85 buvo i\xc5\xa1si\xc5\xb3stas trims savait\xc4\x97ms \xc4\xaf |Egipt\xc4\x85._NEWLINE_\xc4\xae Dail\xc4\x97s institut\xc4\x85 P. Kostinas \xc4\xafstojo tik i\xc5\xa1 tre\xc4\x8dio karto, jau gr\xc4\xaf\xc5\xbe\xc4\x99s i\xc5\xa1 tarnybos armijoje, 1975\xc2\xa0m. Netur\xc4\x97damas ten ger\xc5\xb3 d\xc4\x97stytoj\xc5\xb3 renesansin\xc4\x97s tapybos ir pie\xc5\xa1imo \xc5\xbeini\xc5\xb3 s\xc4\x97m\xc4\x97si i\xc5\xa1 monografij\xc5\xb3 apie dailininkus. Laikui b\xc4\x97gant \xc5\xa1is dom\xc4\x97jimasis vis stipr\xc4\x97jo. Dar pirmam kurse \xc4\x97m\xc4\x97 tapyti renesansine technika ir tai periodi\xc5\xa1kai u\xc5\xber\xc5\xabstindavo akademijos vadovyb\xc4\x99, nes tuo metu visi prival\xc4\x97jo tapyti socialistin\xc4\xaf realizm\xc4\x85._NEWLINE_Po kiekvienos sesijos bandymai i\xc5\xa1mesti i\xc5\xa1 akademijos baigdavosi visuotiniu student\xc5\xb3 protestu. Tre\xc4\x8diame kurse prad\xc4\x97jo rimtai gilintis \xc4\xaf renesansin\xc4\x97s tapybos ir pie\xc5\xa1imo technikos niuansus. T\xc5\xb3 laik\xc5\xb3 Nyderland\xc5\xb3, Italijos, Ispanijos meistr\xc5\xb3 darbai tapo tolimesn\xc4\x97s k\xc5\xabrybos pagrindu._NEWLINE_1976\xc2\xa0m. susituok\xc4\x97 ir susilauk\xc4\x97 pirmojo s\xc5\xabnaus Andr\xc4\x97j Kostin._NEWLINE_1980\xc2\xa0m., baig\xc4\x99s institut\xc4\x85, dirbo Charkovo Dail\xc4\x97s kombinate, pie\xc5\xa1\xc4\x97 plakatus kino filmams, dirbo televizijoje dailininku\xc2\xa0\xe2\x80\x93 statytoju._NEWLINE_1982\xc2\xa0m. i\xc5\xa1vyko \xc4\xaf |Sankt Peterburg\xc4\x85 nor\xc4\x97damas \xc4\xafstoti \xc4\xaf Teatro ir muzikos kinematografijos institut\xc4\x85. Svajojo dalyvauti kuriant meninius filmus, ta\xc4\x8diau \xc4\xaf institut\xc4\x85 nepavyko \xc4\xafstoti. Ermita\xc5\xbee kopijavo dailinink\xc5\xb3 klasik\xc5\xb3 paveikslus. Ten sutiko savo b\xc5\xabsim\xc4\x85 \xc5\xbemon\xc4\x85 ir su ja i\xc5\xa1vyko gyventi \xc4\xaf Lietuv\xc4\x85.\n_START_SECTION_\nGyvenimas Lietuvoje\n_START_PARAGRAPH_\nAtvykus \xc4\xaf Lietuv\xc4\x85 meninink\xc4\x85 su\xc5\xbeav\xc4\x97jo Vilniaus senamiestis. Su \xc5\xbemona apsigyveno Vilniuje. 1986\xc2\xa0m. menininkui gim\xc4\x97 s\xc5\xabnus Algirdas Kostinas, o po met\xc5\xb3\xc2\xa0\xe2\x80\x93 Arnas Kostinas. Kol vaikai buvo ma\xc5\xbei meninei veiklai likdavo ma\xc5\xbeai laiko._NEWLINE_Dirbo Vilniaus Dail\xc4\x97s kombinate. Gavo u\xc5\xbesakym\xc4\x85 nutapyti fresk\xc4\x85 30kv/m. \xc5\xa0ilut\xc4\x97je. Tap\xc4\x97 portretus, natiurmortus, paveikslus namuose. Dirbo interjero architektu. Menininko supratimu interjeras atspindi pat\xc4\xaf \xc5\xbemog\xc5\xb3._NEWLINE_Nuo 2003\xc2\xa0m. turi studij\xc4\x85 U\xc5\xbeupio respublikoje. Gavo Samurajaus slapyvard\xc4\xaf d\xc4\x97l savo dom\xc4\x97jimosi Ryt\xc5\xb3 kult\xc5\xabra, tradicijomis, kovos menais. Pats save labiau priskiria Jamabusi (tai kalnuose gyvenantis atsiskyr\xc4\x97lis, bendraujantis su Dievais ir nusileid\xc5\xbeiantis nuo kalno, kai \xc5\xbemon\xc4\x97ms reikia pagalbos)._NEWLINE_Pirmasis Lietuvoje meninink\xc4\x85 i\xc5\xa1garsin\xc4\x99s darbas buvo 64 kv/metr\xc5\xb3 freska \xe2\x80\x9cEsm\xc4\x97?\xe2\x80\x9c (2003\xc2\xa0m.), nutapyta Vilniaus centro poliklininkoje. Savo \xc4\xafgyvendinimo ji lauk\xc4\x97 17 met\xc5\xb3, kadangi sovietin\xc4\x97je Lietuvoje eskizas pasirod\xc4\x97 nepriimtinas tuometiniams poliklinikos vadovams. Naudota autenti\xc5\xa1ka menininko technika, leid\xc5\xbeianti freskai ilgai i\xc5\xa1silaikyti: ant 3 sluoksni\xc5\xb3 auk\xc5\xa1\xc4\x8diausios kokyb\xc4\x97s tinko skystai (kaip su akvarele) tapoma tempera, kad \xc4\xafsigert\xc5\xb3 kuo giliau \xc4\xaf tink\xc4\x85, o paskui taikomi aliejin\xc4\x97s tapybos principai. Freskoje yra vaizduojama \xc5\xbemonija, besirenkanti skirtingus egzistencijos b\xc5\xabdus ir to pasirinkimo padarinius. Tai tarsi Apokalips\xc4\x97s nuojauta, dvi pasaulio pus\xc4\x97s\xc2\xa0\xe2\x80\x93 moteri\xc5\xa1koji ir vyri\xc5\xa1koji; am\xc5\xbeinas harmonijos ie\xc5\xa1kojimas ir neatsakytas klausimas, kur j\xc4\x85 rasti._NEWLINE_Nuo 2006\xc2\xa0m. moko pie\xc5\xa1imo, tapybos, skulpt\xc5\xabros talentingus \xc5\xbemones._NEWLINE_Nuo 2014\xc2\xa0m. atidar\xc4\x97 meno mokykl\xc4\x85.\n_START_SECTION_\nMenininko filosofija\n_START_PARAGRAPH_\n\xe2\x80\x9cViskas visame ir kiekvienam savo.\xe2\x80\x9d_NEWLINE_\xe2\x80\x9cMenas\xc2\xa0\xe2\x80\x93 ry\xc5\xa1ys tarp \xc5\xbemogaus ego ir sielos. Siela ie\xc5\xa1ko gro\xc5\xbeio, tokia jos savyb\xc4\x97.\xe2\x80\x9d_NEWLINE_\xe2\x80\x9cMeno k\xc5\xabrinys yra meditacijos \xc4\xafrankis.\xe2\x80\x9d'